A Série B a l'é a segónda ciù inportànte conpetiçión italiànn-a de balón, òrganizâ a partî da-o 1949 e d'ancheu arivâ a-a sò setantadoêxima ediçión. Inandiâ e dirétta da-a Federaçión Italiànn-a Balón (F.I.P.A.P., Federazione Italiana Pallapugno), óltre che a-o sò scudétto a fa goagnâ a promoçión a-a categorîa superiôre, a Série A. 

Óltre a-a promoçión pi-â prìmma clasificâ gh'é ascì a retrocesción, prevìsta pe-e ùrtime dôe squàddre. Pe de ciù, a partî da-o 2012, e mêgio squàddre do canpionòu pêuan parteçipâ a-o tornêo pe l'asegnaçión de 'na Cóppa Itàlia a lô dedicâ, méntre into pasòu dovéivan zugâ inte quélla da màscima série.

Fonçionaménto 
A Série B a l'é o segóndo livéllo do canpionòu naçionâle de balón e, d'ancheu, ghe ne fan pàrte dózze squàddre che vêgnan ségge da-o Piemónte che da-a Ligùria.

A Série B, scimilménte a-a categorîa superiôre, a l'é stæta òrganizâ in sce træ fâze diferénti comensàndo da-a coscì dîta regular season. Sta chi a conscìste inte 'n gîón a l'italiànn-a de 22 giornæ, contàndo ségge e partîe de andâta che quélle de ritórno. In sciâ bâze di rizultâti do gîón, se aviàn e prìmme sêi squàddre, qualifichæ a-i play-off, e-e sêi che pe cóntra duviàn zugâ i play-out.

Inta segónda fâze vàn diretaménte a-e semifinâle di play-off e prìmme træ qualifichæ do gîón, a-e quæ a l'é da azónze a vincitrîxe di sparéggi zughæ tra e âtre træ squàddre di play-off (dónca inte poxiçioìn 4° - 5° - 6° da clasìfica) e a prìmma di play-out, ö sæ a sètima. Pe cóntra, tra e squàddre a-i play-out, e ùrtime dôe dòppo i sparéggi saiàn retrocèsse inta Série C1.

L'ùrtima fâze, pægia a-a série A, a conscìste inte 'na semifinâle e inta finâle do scudétto, co-e quàttro squàddre qualifichæ che se scóntran inte de partîe de andâta e de ritórno, ciù 'n'eventoâle partîa de sparéggio into câxo a foîse necesâia.

Pe quànte o rigoàrda i pónti, inta prìmma fâze ògni vitöia a l'à 'n valô de 'n pónto in clasìfica méntre, inta segónda fâze, o valô de 'na vitöia o l'é aomentòu a doî pónti.

E squàddre inte prìmme éutto poxiçioìn da regular season goâgnan l'intrâ a-o tornêo pi-â Cóppa Itàlia de Série B ascì.

Àlbo d'öo

Bibliografîa

Colegaménti estèrni 
 
 

Balón (zêugo)